กรุงไทยกระชากค่าธรรมเนียมลงอีก 2 รายการ
ธนาคารกรุงไทย&nbsp; นำลดค่าธรรมเนียมเพิ่มเติมอีก 2 รายการ นอกเหนือจากมติสมาคมธนาคารไทย ชี้เพื่อลดภาระให้ลูกค้ารายย่อย และลูกค้าในต่างจังหวัด โดยลดค่าธรรมเนียมโอนเงินผ่านช่องทางอิเล็กทรอนิกส์ ครั้งแรกใช้ฟรี หลังจากนั้นคิด 10 บาท ส่วนการโอนเงินเข้าบัญชีอัตโนมัติภายในธนาคาร คิดเพียงรายการละ 10 บาท ราคาเดียวทั่วประเทศ
28 ก.ย. 2553

ธนาคารกรุงไทย  นำลดค่าธรรมเนียมเพิ่มเติมอีก 2 รายการ นอกเหนือจากมติสมาคมธนาคารไทย ชี้เพื่อลดภาระให้ลูกค้ารายย่อย และลูกค้าในต่างจังหวัด โดยลดค่าธรรมเนียมโอนเงินผ่านช่องทางอิเล็กทรอนิกส์ ครั้งแรกใช้ฟรี หลังจากนั้นคิด 10 บาท ส่วนการโอนเงินเข้าบัญชีอัตโนมัติภายในธนาคาร คิดเพียงรายการละ 10 บาท ราคาเดียวทั่วประเทศ
ดร.อนุชิต อนุชิตานุกูล รองกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน  บมจ.ธนาคารกรุงไทย เปิดเผยว่า ธนาคารได้ปรับปรุงและยกเลิกค่าธรรมเนียมตามมติสมาคมธนาคารไทย โดยกรณีถอนเงินข้ามจังหวัดธนาคารเดียวกัน คิดค่าธรรมเนียมรายการละ 15 บาท โอนเงินข้ามจังหวัดธนาคารเดียวกัน ฟรีค่าธรรมเนียมในครั้งแรก ครั้งต่อไปคิดรายการละ 15 บาท ส่วนการถอนเงินข้ามธนาคารข้ามจังหวัด คิดรายการละ 20 บาท   สำหรับลูกค้าที่ใช้บริการข้ามธนาคาร ธนาคารไม่คิดค่าธรรมเนียม 4 ครั้งต่อเดือนเหมือนที่ผ่านมา ส่วนครั้งที่ 5 เป็นต้นไป คิดราคาเดียวทั่วประเทศคือรายการละ 10 บาท 
นอกจากนี้ ในฐานะธนาคารพาณิชย์ของรัฐ ธนาคารเล็งเห็นความสำคัญในการช่วยลดภาระให้กับลูกค้ารายย่อย ลูกค้าที่มีรายได้น้อย และลูกค้าในต่างจังหวัด ซึ่งเป็นคนส่วนใหญ่ของประเทศ รวมทั้งเพิ่มโอกาสในการใช้บริการทางการเงินได้อย่างทั่วถึง ธนาคารจึงได้ลดค่าธรรมเนียมเพิ่มเติมอีก 2 รายการ ได้แก่ การโอนเงินผ่านช่องทางอิเล็กทรอนิกส์ ไม่จะเป็นบริการ Internet Banking หรือ Mobile Banking โดยไม่คิดค่าธรรมเนียมในครั้งแรก หลังจากนั้นคิดรายการละ 10 บาท จากเดิมที่คิดในอัตรา 8 -800 บาท ส่วนการโอนเงินเข้าบัญชีอัตโนมัติภายในธนาคาร ธนาคารลดค่าธรรมเนียมลงจากรายการละ 20 บาท เหลือเพียงรายการละ 10 บาท ในราคาเดียวกันทั่วประเทศ ทั้งนี้เริ่มตั้งแต่ช่วงต้นปีหน้า
ดร.อนุชิต อนุชิตานุกูล กล่าวต่อไปว่า ที่ผ่านมา ธนาคารคิดค่าธรรมเนียมในการทำธุรกรรมทางการเงินในอัตราที่ค่อนข้างต่ำเมื่อเทียบกับระบบ เนื่องจากมีฐานลูกค้าที่เป็นข้าราชการ และลูกค้าในต่างจังหวัดจำนวนมาก โดยได้จัดกิจกรรมเพื่อลดค่าธรรมเนียมอย่างต่อเนื่อง และล่าสุด ธนาคารได้ออกบัตรเดบิต KTB Shop Smart ใน 4 รูปแบบ คือ Classic ,Gold ,Blue Diamond  และ Pearl ซึ่งให้สิทธิประโยชน์ต่างๆ  รวมทั้งลดค่าธรรมเนียมแรกเข้าและรายปีให้กับลูกค้าอีกด้วย